ફેડરેશન ઓફ ઈન્ડિયન એક્સપોર્ટ ઓર્ગેનાઈઝેશન્સ(FIEO)એ ગુરુવારે કહ્યું હતું કે ડોલર સામે રૂપિયો ૬૯.૧૦ની અત્યાર સુધીની સૌથી નીચી સપાટીએ સરકી ગયો છે તેને કારણે સ્થાનિક નિકાસકારોને બહુ વધારે ફાયદો નહીં થાય, પરંતુ તેમ છતાં વૈશ્વિક બજારમાં અન્ય દેશોના નિકાસકારો સામે સમાન અવસર મળી રહેશે. એફઆઈઈઓના ડિરેક્ટર જનરલ અજય સહાયે કહ્યું હતું કે રૂપિયો નબળો પડવાથી નિકાસકારોને વધારે મોટો ફાયદો નહીં થાય કારણ કે ચીન સહિત અન્ય દેશોની કરન્સી પણ ગગડી ગઈ છે. તેમ છતાં આપણા નિકાસકારોને અન્ય નિકાસકારો સામે સમાન અવસર(લેવલ પ્લેઈંગ ફિલ્ડ) મળી રહેશે. ભારતની નિકાસ મે મહિનામાં ૨૦.૧૮ ટકા વધીને ૨૮.૮૬ અબજ ડોલર થઈ ગઈ હતી, જે છેલ્લાં છ મહિનામાં સૌથી વધારે છે. જોકે વ્યાપાર ખાધ ચાર મહિનાની ટોચે ૧૪.૬૨ અબજ ડોલર થઈ છે. ૨૦૧૭-૧૮માં ભારતની નિકાસ ૧૦ ટકા વધીને ૩૦૩ અબજ ડોલર થઈ હતી.